VSM sklep Cpg 89/94
Datum: 1994-03-10T01:00:00.000+01:00
ecli: ECLI:SI:VSMB:1994:CPG.89.94
sodisce: Višje sodišče v Mariboru
oddelek: Gospodarski oddelek
institut: stečaj - stečajni postopek - napotitev na pravdo
jedro: V primeru, ko stečajni upraviltelj prereka upnikovo terjatev, mora stečajni senat po določilu člena 127/I zakona o prisilni poravnavi, stečaju in likvidaciji - v nadaljevanju ZPPSL napotiti stečajnega upnika, da začne v osmih dneh od vročitve sklepa postopek pred sodiščem za ugotovitev prerekanega dela terjatve.

 
zveza: ZPPSL člen 127,  127/1,  127,  127/1.

## Jedro

V primeru, ko stečajni upraviltelj prereka upnikovo terjatev, mora stečajni senat po določilu člena 127/I zakona o prisilni poravnavi, stečaju in likvidaciji - v nadaljevanju ZPPSL napotiti stečajnega upnika, da začne v osmih dneh od vročitve sklepa postopek pred sodiščem za ugotovitev prerekanega dela terjatve.

## Izrek

Pritožba se zavrne kot neutemeljena in se potrdi sklep sodišča prve stopnje.

## Obrazložitev

Stečajni upnik se je pravočasno pritožil zoper sklep prvostopnega sodišča, ki je upnika zaradi ugotovitve obstoja prijavljene terjatve tolarske protivrednosti 2.297,35 DEM napotilo na pravdo.

Pritožba ni utemeljena.

Iz zapisnika o drugem naroku za preizkus upniških terjatev, ki je bil opravljen dne 9.12.1993 je razvidno, da je stečajni upravitelj v prerekal terjatev upnikovo terjatev v znesku 3.736,35 DEM za delni znesek 2.297,35 DEM, za presežnih 1.439,00 DEM - v tolarski protivrednosti, pa je terjatev priznal. V takem primeru mora stečajni senat po določilu člena 127/I zakona o prisilni poravnavi, stečaju in likvidaciji - v nadaljevanju ZPPSL (Ur.l. SFRJ št. 84/89, ki se po členu 4 ustavnega zakona za izvedbo ustavne listine ... še uporablja v RS za stečaje, ki so bili začeti pred 1.1.1994), napotiti stečajnega upnika, da začne v osmih dneh od vročitve sklepa postopek pred sodiščem za ugotovitev prerekanega dela terjatve. Utemeljenost upnikove terjatve se bo torej ugotavljala v pravdnem postopku, če bo upnik vložil tožbo. Upnik si napačno tolmači izpodbijani sklep, da je že odločeno o njegovi terjatvi. Prvostopno sodišče je tudi pravilno opozorilo upnika na rok za vložitev ugotovitvene tožbe in obvezo, da obvesti o tem stečajni senat - le-ta bo samo v takem primeru rezerviral ustrezna sredstva za plačilo prijavljene terjatve do pravnomočne odločitve pravdnega sodišča o tej terjatvi.